Αναλυτικά, η δέσμευση όλων των λογαριασμών των ΟΤΑ για να πληρωθούν μισθοί και συντάξεις προκάλεσε την έντονη αντίδραση της ΚΕΔΕ.

Ο πρόεδρός της Γιώργος Πατούλης χαρακτηρίζει την Πράξη Νομοθετικού Περιεχομένου πολιτικά και θεσμικά απαράδεκτη απόφαση, που μας πηγαίνει πολλά χρόνια πίσω, ενώ προανήγγειλε κινητοποιήσεις.

Δυναμικές κινητοποιήσεις

Η ΚΕΔΕ καλεί την κυβέρνηση να ακυρώσει την απόφασή της να δεσμεύσει στην Τράπεζα της Ελλάδος τα χρήματα των Δήμων, απειλώντας ότι σε διαφορετική περίπτωση:

-Θα προχωρήσει σε δυναμικές κινητοποιήσεις, δημιουργώντας έναν ισχυρό μέτωπο αντίστασης Δήμων και εργαζομένων στους Ο.Τ.Α., στις απαράδεκτες κυβερνητικές μεθοδεύσεις.

-Θα προσφύγει άμεσα στο ΣτΕ για να ακυρώσουμε δικαστικά την θεσμικά απαράδεκτη απόφαση του οικονομικού επιτελείου της Κυβέρνησης.

Παράλληλα, συγκαλείται την Τρίτη 21 Απριλίου, στις 13.00 έκτακτο Δ.Σ. της Κ.Ε.Δ.Ε., στο οποίο θα προσκληθούν οι Πρόεδροι όλων των Π.Ε.Δ., για να καθοριστεί το πλάνο των κινητοποιήσεων της Αυτοδιοίκησης Α’ Βαθμού.

Καταδίκη από τον Δήμο Αθηναίων

Εξάλλου, μετά τη δημοσίευση στην Εφημερίδα της Κυβέρνησης της Πράξης Νομοθετικού Περιεχομένου, διακόπηκε για την Τρίτη το δημοτικό συμβούλιο του Δήμου Αθηναίων, το οποίο καταδίκασε την απόφαση.

Προσφυγή στο Συμβούλιο της Επικρατείας κατά της Πράξης Νομοθετικού Περιεχομένου για τα αποθεματικά της Αυτοδιοίκησης ανακοίνωσε και η Περιφέρεια Στερεάς Ελλάδας, η οποία θα ζητήσει ακύρωση της ΠΝΠ, αναστολή εφαρμογής της, καθώς και προσωρινή διαταγή αναστολής εκτέλεσης.